ঢাকায় ৪ দিনের ন্যাপ এক্সপো শুরু সোমবার
জাতিসংঘ জলবায়ু অভিযোজন সম্মেলন ন্যাশনাল অ্যাডাপটেশন প্ল্যান (ন্যাপ) এক্সপো এবার বসছে ঢাকায়। চার দিনের এ আন্তর্জাতিক সম্মেলন সোমবার বঙ্গবন্ধু আন্তর্জাতিক সম্মেলন কেন্দ্রে শুরু হবে, যা চলবে বৃহস্পতিবার পর্যন্ত। ঢাকায় প্রথমবারের মতো আয়োজিত এ সম্মেলন উদ্বোধন করবেন প্রধানমন্ত্রী শেখ হাসিনা। ইউনাইটেড নেশনস ফ্রেমওয়ার্ক কনভেনসন্স অন ক্লাইমেট চেঞ্জ (ইউএনএফসিসিসি) এর এক্সিকিউটিভ সেক্রেটারি সাইমন স্টিয়েল এক্সপোতে উপস্থিত থাকবেন। এবারের সম্মেলনে পরিবেশ রক্ষায় সব ধরনের প্রকল্প বাস্তবায়নের সুবিধার্থে বাংলাদেশ ক্লাইমেট ডেভেলপমেন্ট পার্টনারশিপ (বিসিডিপি) গঠনের ঘোষণা থাকবে বলে জানিয়েছেন পরিবেশ, বন ও জলবায়ু পরিবর্তনমন্ত্রী সাবের হোসেন চৌধুরী। রোববার এ প্রদর্শনী উপলক্ষে বঙ্গবন্ধু আন্তর্জাতিক সম্মেলন কেন্দ্রে সংবাদ সম্মেলনে তিনি বলেন, ”বিসিডিপিতে সব উন্নয়ন সহযোগীদেরকে এক প্লাটফর্মে নিয়ে আসব। ন্যাপ এক্সপো উদ্বোধনের পাশাপাশি নতুন প্লাটফর্মের শুভ সূচনাও করবেন প্রধানমন্ত্রী।”
ন্যাপ এক্সপো একটি আন্তর্জাতিক ফোরাম যেখানে বিভিন্ন দেশ, সংস্থা এবং অন্যান্য সংশ্লিষ্ট স্টেকহোল্ডাররা ন্যাপ প্রণয়ন ও বাস্তবায়নের ক্ষেত্রে পারস্পরিক যোগাযোগ ও অভিজ্ঞতা বিনিময় করে। এ এক্সপো উন্নয়নশীল দেশগুলির ন্যাপ প্রণয়ন ও বাস্তবায়নের প্রক্রিয়ার সঙ্গে সম্পর্কিত গ্যাপ এবং চাহিদা চিহ্নিতকরণের জন্য প্রশিক্ষণেরও আয়োজন করবে । আরও পড়ুন:
ন্যাপ এক্সপো ২০২৪ এ অংশ নিতে ১০৪ টি দেশের ৩৮৩ জন নিবন্ধন করেছেন জানিয়ে মন্ত্রী বলন, দেশের বিভিন্ন মন্ত্রণালয়, বিভাগ ও সংস্থার প্রতিনিধি, জলবায়ু বিশেষজ্ঞ, এনজিওর প্রতিনিধি, স্বেচ্ছাসেবক শিক্ষার্থীসহ ৫৫০ জন অংশ নেবেন। তিনি বলেন, এ সম্মেলনে অংশগ্রহণের মাধ্যমে জলবায়ু পরিবর্তনের অভিঘাত মোকাবিলায় বিভিন্ন দেশের অভিযোজন কার্যক্রম সম্পর্কিত বিভিন্ন বিষয় থেকে সবাই পারস্পরিকভাবে উপকার পাবেন। প্রদর্শনীতে ২৩টি স্টল থাকবে যেখানে বিভিন্ন দেশের অভিযোজনমূলক কর্মকাণ্ড প্রদর্শিত হবে। সম্মেলনে চার দিনে ৩৪টি সেশনে বিশেষজ্ঞরা ট্রান্সফরমেশনাল এডাপটেশন, ফিনান্সিয়াল মেকানিজম, এডাপ্টেশন একটিভিটি মনিটরিং অ্যান্ড ইভালুয়েশন টুলস, জেন্ডার রেস্পন্সিভ এডাপটেশন নিয়ে আলোচনা করবেন।
বাংলাদেশের জন্য বরাদ্দ করা ১৩টি স্টলে জলবায়ু অভিযোজনের বিষয়গুলো প্রদর্শন করা হবে। সংবাদ সম্মেলনে প্রধানমন্ত্রীর মুখ্য সচিব মো. তোফাজ্জল হোসেন মিয়া বলেন, সম্মেলনে বিসিডিপি নামের প্লাটফর্ম করা হচ্ছে। “এর মানে হচ্ছে-উন্নয়ন পরিবেশ রক্ষায় আমরা যত প্রকল্প নিই; এটি হয় রাজস্ব, বাইলেটারেল বা সংস্থাগুলো আমাদের অ্যাসিসটেন্স দেয়। এই প্রথম আমরা পুরো কাজগুলোকে ভিন্নভাবে না দেখে সরকার, বেসরকারি সংস্থা ও আন্তর্জাতিক সংস্থাসহ সব প্রকল্পগুলোকে একটা প্লাটফর্মে এনে বাস্তবায়ন করব। এটা বিশ্বে প্রথম ক্লাইমেট ডেভেলপমেন্ট পার্টনারশিপ। ” এ সময় পরিবেশ, বন ও জলবায়ু পরিবর্তন মন্ত্রণালয়ের সচিব ফারহিনা আহমেদ উপস্থিত ছিলেন।

সম্মেলন স্থলে ২৩টি স্টল থাকবে, যেখানে বিভিন্ন দেশ জলবায়ু অভিযোজনমূলক কার্যক্রম প্রদর্শন করবে।